**1 Ioan – llythyr am gariad.**

**1 Ioan 3 (7- 10)**

*Blant annwyl, peidiwch gadael i unrhyw un eich camarwain chi. Mae rhywun sy'n gwneud beth sy'n iawn yn dangos ei fod yn gyfiawn, yn union fel y mae'r Meseia yn gyfiawn. 8 Mae'r rhai sy'n mynnu pechu yn dod o'r diafol. Dyna mae'r diafol wedi'i wneud o'r dechrau – pechu! Ond y rheswm pam ddaeth Mab Duw i'r byd oedd i ddinistrio gwaith y diafol. 9 Dydy'r rhai sydd wedi'u geni'n blant i Dduw ddim yn dal ati i bechu, am fod rhywbeth o natur Duw wedi'i blannu ynddyn nhw fel hedyn. Dŷn nhw ddim yn gallu dal ati i bechu am eu bod nhw wedi cael eu geni'n blant i Dduw. 10 Felly mae'n gwbl amlwg pwy sy'n blant i Dduw a phwy sy'n blant i'r diafol: Dydy'r bobl hynny sydd ddim yn gwneud beth sy'n iawn ddim yn blant i Dduw – na chwaith y bobl hynny sydd ddim yn caru'r brodyr a'r chwiorydd.*

..........

Cymhelliad Ioan dros sgwennu’r llythyr hwn oedd cariad tuag at ei *‘blant annwyl’*. Doedd o ddim eisiau i’r Cristnogion cynnar gael eu camarwain na’u twyllo gan yr athrawon ffals oedd yn rhaffu celwyddau am Iesu ac am Dduw. Roedd o eisiau rhoi’r tŵls i’r bobl yn yr eglwysi newydd i’w galluogi nhw i nabod y ffug athrawon.

1. *Mae'r rhai sy'n mynnu pechu yn dod o'r diafol.*

Ydyn nhw’n dal ati i fyw bywydau gwael? Ydyn nhw’n fwriadol yn torri cyfraith Duw?

1. *– na chwaith y bobl hynny sydd ddim yn caru'r brodyr a'r chwiorydd.*

Ydyn nhw’n caru Cristnogion eraill? Sut maen nhw’n ymddwyn tuag at aelodau eraill o deulu Duw?

Dau fath o berson sydd i’w gael yn ôl y Beibl – plant Duw, a’r rhai sydd ddim yn blant i Dduw. Does na ddim trydydd categori yn y Beibl.

**Y diafol:** *Dyma'r ddraig fawr yn cael ei hyrddio i lawr (sef yr hen sarff sy'n cael ei galw ‛y diafol‛ a ‛Satan‛ ac sy'n* ***twyllo'r*** *byd i gyd). Cafodd ei hyrddio i lawr i'r ddaear, a'i hangylion gyda hi. (Datguddiad 12:9)*

Dyma elyn pennaf Duw a’i bobl. Nid cymeriad doniol gyda chyrn a chynffon ydy’r diafol. Roedd Ioan yn rhybuddio’r bobl yn ei erbyn; roedd o eisiau iddyn nhw fod yn ofalus ac yn wyliadwrus.

**Be mae’r diafol yn ei wneud?**

* **Temtio** (Iesu a’i bobl) – Mathew 4
* **Lladd a dweud celwydd** (ac annog eraill i wneud) – Ioan 8: 42-47
* **Gwneud bywyd yn anodd i bobl** – Actau 10:38
* **Stopio pobl rhag gweld a deall neges Duw** – 2 Corinthiaid 4:4
* **Cywilyddio a thwyllo pobl –** Effesiaid 4:7; Effesiaid 6: 11; 1 Timotheus 3:7

Yn nes ymlaen yn ei lythyr sgwennodd Ioan, ‘…*mae'r byd o'n cwmpas ni yn cael ei reoli gan yr un drwg.’ (1 Ioan 5:19).*

Rhybudd y Beibl ydy,

*Gwyliwch eich hunain! Byddwch yn effro! Mae'ch* ***gelyn*** *chi, y diafol, yn prowla o gwmpas fel llew yn rhuo ac yn edrych am rywun i'w lyncu.**9 Safwch yn ei erbyn, a dal gafael yn beth dych chi'n ei gredu. (1 Pedr 5:8)*

Ond does dim eisiau i Gristnogoin ddigalonni –

*‘…..am fod plant Duw yn ennill y frwydr yn erbyn y byd. Credu sy'n rhoi'r fuddugoliaeth yna i ni! (1 Ioan 5: 4)*

**Meddwl mwy**

**Mathew 4: 1-11 -** Mae Iesu’n dweud yr un peth dair gwaith. Pa eiriau mae o’n ail-adrodd? Beth allwn ni ddysgu o hyn?